Era-Iliada_web	Prumèr de tot, amortèren damb nere vin era part deth lenhèr qu’artenhèc era ahlama e eth cendre queiguec en abondor; dempús, recuelheren, plorant, es blanqui uassi deth doç amic e les botèren en ua urna d’aur, caperadi per ua dobla capa de greish; deishèren era urna ena tenda, estirant sus era un subtil vel; diboishèren eth lòc deth tumulus ath torn deth lenhèr; heren es fondaments, e de seguit amolonèren era tèrra qu’abans auien hotjat; e, bastit eth tumulus, tornèren en sòn lòc.